Toshkentda er-xotin o‘g‘irlikka qo‘l urdi

Toshkent shahri, Shayxontohur tumanida istiqomat qilayotgan Z. Qosimovaning qo‘lida guldek hunari bor. Tikuvchilik qiladi, odamlarning yaxshi kunlari, to‘y va bayramlarida pardalar tikib, qilgan mehnatlari evaziga yaxshigina daromad topardi. Bu haqda O‘zA xabar berdi.

Biroq u oson pul topish, o‘zgalarning mol-mulkini o‘g‘irlab, ko‘proq daromad qilaman, degan o‘y-xayollar bilan jinoyatga qo‘l urdi. Eng achinarlisi, bu jinoyatni o‘z qarindoshining uyida turmush o‘rtog‘i bilan birga amalga oshirdi.
Z. Qosimovaning ammasi o‘g‘lini uylantirish taraddudida yurgandi. Uyi uchun parda tikishni jiyaniga ishonib topshirdi. Jiyan esa pardalarni tikish barobarida ammasining uyini o‘marishni reja qildi. U pardalarni osishga yordamlashish uchun turmush o‘rtog‘ini olib boradi. Er-xotin uyga kirib-chiqib yurgan vaqtida tashqi eshik oldidagi kiyim ilgichda osilib turgan xonadon kalitini hech kimga bildirmasdan olib, undan nusxa yasatadi.
Kelin tomondagilar kelib uyni yasatib ketishgandan so‘ng, joriy yilning 31-yanvar kuni soat o‘n yarimlarda uyda hech kim yo‘qligidan foydalanib, Z. Qosimova va uning turmush o‘rtog‘i R. Qosimovlar jinoiy til biriktirib, uydagi narsalarni o‘g‘irlash maqsadida uyga kiradi. Ular uydagi taqinchoqlarni, 2 noutbukni, pul va boshqa qimmatbaho buyumlarni, jami 35 million so‘mdan ortiq bo‘lgan narsalarni olib chiqib ketadi.
Poytaxtdagi Abdulla Avloniy nomidagi mahalla fuqarolar yig‘inida bo‘lib o‘tgan sayyor sud majlisida Jinoyat ishlari bo‘yicha Toshkent shahar Mirobod tuman sudi sudyasi Boburjon Inog‘omov raisligida ushbu jinoiy ish ko‘rib chiqildi.
Sudda endi 31-32 yoshni qarshilgan, ikki farzandning ota-onasi bo‘lgan bu er-xotin o‘g‘irlik, ya’ni o‘zganing mol-mulkini yashirin ravishda, bir guruh shaxslar tomonidan, uy-joyga g‘ayriqonuniy ravishda kirib, ancha miqdorda talon-toroj qilishda aybdor, deb topildi.
— Sudlanuvchi R. Qosimovga jazo tayinlashda sodir etgan jinoyatining ijtimoiy xavflilik darajasi va xususiyati, muqaddam sudlanmaganligi, qilmishidan pushaymonligi, oilaviy ahvoli, qaramog‘ida 2 nafar voyaga yetmagan farzandi borligini inobatga olgan holda jazo tayinlandi, – deydi sudya B. Inog‘omov. – Shuningdek, sudlanuvchi Z. Qosimovaga muqaddam sudlanmaganligi, qilmishidan pushaymonligi, ayolligi, oilaviy ahvoli, qaramog‘ida voyaga yetmagan, shundan bir nafari uch yoshga to‘lmagan farzandi borligi e’tiborga olinib, uni jamiyatdan ajratmagan holda qayta tarbiyalash mumkin, degan fikrga keldi.
R. Qosimovga uch yil ozodlikdan mahrum qilish jazosi, Z. Qosimovaga esa uch yil ozodlikni cheklash jazosi tayinlandi.